《同从兄季弟游香山追和东坡端午游诸寺韵》
宋代·喻良能

前车惟伯氏，后乘载阿连。
相携青莲界，共开白社筵。
黄梅雨初青，红榴花正妍，
净境聊莞尔，妙兴真悠然。
偈言溢四方，经卷馀五千。
长廊含清风，古潭摇苍天。
幅巾既萧散，青鞋亦轻便。
登临自晨曦，谈笑穷暮烟。
衡宇开卷坐，僧房借榻眠。
却忆苏州语，喧静两皆禅。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。